1.

Článok 3 sa mení takto: a) Odsek 2 sa nahrádza takto: „2. Na cenné papiere kryté aktívami uvedené v odseku 1, ktoré nemajú dva verejné úverové ratingy minimálne na úrovni stupňa kreditnej kvality 2 podľa harmonizovanej ratingovej stupnice Eurosystému v súlade s článkom 82 ods. 1 písm. b) usmernenia Európskej centrálnej banky (EÚ) 2015/510 (ECB/2014/60) (*1), sa uplatňuje oceňovacia zrážka, ktorá závisí na ich váženej priemernej životnosti v zmysle prílohy IIa. (*1) Usmernenie Európskej centrálnej banky (EÚ) 2015/510 z 19. decembra 2014 o vykonávaní rámca menovej politiky Eurosystému (ECB/2014/60) (usmernenie o všeobecnej dokumentácii) (Ú. v. EÚ L 91, 2.4.2015, s. 3).“" b) Vkladá sa tento odsek 2a: „2a. Vážená priemerná životnosť nadriadenej tranže cenného papiera krytého aktívami sa vypočíta ako očakávaný vážený priemerný čas zostávajúci do splatenia pre túto tranžu. V súvislosti s ponechanými mobilizovanými cennými papiermi krytými aktívami sa pri výpočte váženej priemernej životnosti počíta s tým, že sa kúpne opcie emitenta neuplatnia.“ c) Odsek 3 sa vypúšťa. d) Odsek 5 sa nahrádza takto: „5. NCB môže prijímať ako zábezpeku v operáciách menovej politiky Eurosystému cenné papiere kryté aktívami, ktorých podkladové aktíva zahŕňajú hypotekárne úvery na nehnuteľnosti na bývanie alebo úvery malým a stredným podnikom alebo obidva druhy úverov a ktoré nespĺňajú požiadavky na hodnotenie kreditného rizika podľa štvrtej časti hlavy II kapitoly 2 usmernenia (EÚ) 2015/510 (ECB/2014/60) a požiadavky uvedené vyššie v odseku 1 písm. a) až d) a odseku 4, ale ktoré inak spĺňajú všetky kritériá akceptovateľnosti, ktoré platia pre cenné papiere kryté aktívami podľa usmernenia (EÚ) 2015/510 (ECB/2014/60) a majú dva verejné úverové ratingy minimálne na úrovni stupňa kreditnej kvality 3 podľa harmonizovanej ratingovej stupnice Eurosystému. Tieto cenné papiere kryté aktívami museli byť vydané pred 20. júnom 2012 a uplatňuje sa na ne oceňovacia zrážka, ktorá závisí na ich váženej priemernej životnosti v zmysle prílohy IIa.“ e) Odsek 6 sa vypúšťa. f) V odseku 7 sa písmeno g) nahrádza takto: „g) ‚ustanovenia o pokračujúcej obsluhe‘ znamenajú ustanovenia právnej dokumentácie týkajúcej sa cenného papiera krytého aktívami, ktoré obsahujú buď ustanovenia o náhradnom obsluhovateľovi, alebo ustanovenia o sprostredkovateľovi náhradného obsluhovateľa (ak neexistujú ustanovenia o náhradnom obsluhovateľovi). V prípade ustanovení o sprostredkovateľovi náhradného obsluhovateľa by sa mal vymenovať sprostredkovateľ náhradného obsluhovateľa, ktorý bude poverený tým, aby našiel vhodného náhradného obsluhovateľa do 60 dní od rozhodnej udalosti za účelom zabezpečenia včasného splácania a obsluhy cenného papiera krytého aktívami. Tieto ustanovenia zahŕňajú aj dôvody na výmenu obsluhovateľa a vymenovanie náhradného obsluhovateľa, pričom tieto dôvody môžu byť založené na ratingu a/alebo nezaložené na ratingu, napr. neplnenie si povinností aktuálnym obsluhovateľom. V prípade ustanovení o náhradnom obsluhovateľovi nesmie mať náhradný obsluhovateľ úzke väzby s obsluhovateľom. V prípade ustanovení o sprostredkovateľovi náhradného obsluhovateľa nesmú úzke väzby súčasne existovať medzi obsluhovateľom, sprostredkovateľom náhradného obsluhovateľa a bankou, ktorá vedie účet emitenta;“. g) V odseku 7 sa vkladajú tieto písmená h) a i): „h) ‚úzkymi väzbami‘ sa rozumejú úzke väzby v zmysle článku 138 ods. 2 usmernenia (EÚ) 2015/510 (ECB/2014/60); i) ‚ponechanými mobilizovanými cennými papiermi krytými aktívami‘ sa rozumejú cenné papiere kryté aktívami, ktoré zmluvná strana, ktorá je pôvodcom cenného papiera krytého aktívami, alebo subjekty s úzkymi väzbami s pôvodcom, používajú v percentuálnom vyjadrení vyššom ako 75 % z nesplatenej nominálnej hodnoty.“